Diari Oficial de la Generalitat Valenciana


Sumari del DOGV 2551, del 14-07-1995 (1995/835472)

RESOLUCIÓ de 7 d'abril de 1995, de la Secretaria General de la Conselleria d'Administració Pública, per la qual es disposa la publicació del conveni marc de col·laboració entre la Conselleria de Medi Ambient de la Generalitat Valenciana i la Federació Espanyola de l'Envàs de Fusta i els seus Components (Fedemco), a fi d'establir un sistema de gestió dels envasos, embolcalls i paletes de fusta usats.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2551

Data del DOGV
:   14-07-1995

Secció del DOGV
:   ALTRES DISPOSICIONS

Número del document
:   1995/835472


Data del document
:   07-04-1995

Organisme emissor
:   Conselleria de Medi Ambient

Tipus de document
:   Resolució

RESOLUCIó de 7 d'abril de 1995, de la Secretaria General de la Conselleria d'Administració Pública, per la qual es disposa la publicació del conveni marc de col·laboració entre la Conselleria de Medi Ambient de la Generalitat Valenciana i la Federació Espanyola de l'Envàs de Fusta i els seus Components (Fedemco), a fi d'establir un sistema de gestió dels envasos, embolcalls i paletes de fusta usats.   
Subscrit, després de la tramitació prèvia reglamentària, entre la Conselleria de Medi Ambient de la Generalitat Valenciana i la Federació Espanyola de l'Envàs de Fusta i els seus Components (Fedemco), el dia 28 de març de 1995, un conveni marc de col·laboració a fi d'establir un sistema de gestió dels envasos, embolcalls i paletes de fusta usats, i en compliment del que estableix l'article 3.4 del Decret 20/1993, de 8 de febrer, del Govern valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0189/95, i que figura com a annex d'aquesta resolució.  
València, 7 de març de 1995.- El secretari general de la Conselleria d'Administració Pública.  
Conveni marc de col·laboració entre la Conselleria de Medi Ambient de la Generalitat Valenciana i la Federació Espanyola de l'Envàs de Fusta i els seus Components (Fedemco), a d'establir un sistema de gestió dels envasos, embolcalls i paletes de fusta usats  
València, 28 de març de 199, reunits d'una banda, l'honorable Sr. Emèrit Bono i Martínez, conseller de Medi Ambient de la Generalitat Valenciana,  
I, de l'altra, el Sr. Vicente Fenollosa Ramos, president de la Federació Espanyola de l'Envàs de Fusta i els seus Components, Fedemco, en nom i representació d'aquesta, expressament autoritzat per a aquest acte d'acord amb els estatuts.  
Els compareixents es reconeixen expressa competència per a la formalització d'aquest conveni en representació de les institucions abans esmentades, i   
EXPOSEN  
Primer  
El Decret 12/1991, de 29 juliol, del president de la Generalitat Valenciana, pel qual s'assignen competències a la Conselleria de Medi Ambient, en l'article primer, apartat g), li atorga totes les competències de la Generalitat Valenciana en residus sòlids urbans i industrials; en l'article segon, apartat 1.g), li assigna les funcions de gestió ambiental pel que fa al tractament de residus urbans i industrials, i en l'article segon, apartat 2.d), les de coordinació amb els òrgans competents en activitats, entre altres, les de gestió i eliminació de residus.  
Segon  
La Federació Espanyola de l'Envàs de Fusta i els seus Components, Fedemco, és l'organització empresarial constituïda per lliure federació, d'organitzacions empresarials d'inferior àmbit territorial, en la qual estan integrades empreses que exerceixen activitats econòmiques relacionades amb l'envàs de la fusta i els seus components, i que té com a finalitat general la defensa dels interessos dels seus associats.  
Tercer  
Que ambdues entitats consideren necessària la cooperació per a aconseguir una gestió adequada dels envasos, embolcalls i paletes de fusta usats, a fi de protegir el medi ambient i aconseguir un estalvi en el consum de recursos naturals.  
De conformitat amb el que s'ha exposat, acorden la formalització d'aquest conveni, d'acord amb les següents  
CLàUSULES  
Primera  
És objecte d'aquest conveni la cooperació entre la Conselleria de Medi Ambient i la Federació Espanyola de l'Envàs de Fusta i els seus Components, Fedemco, per a l'impuls i la promoció en la creació d'un sistema de gestió dels envasos, els embolcalls i els paletes de fusta usats, en l'àmbit de la Generalitat Valenciana.  
L'àmbit de cooperació que s'estableix comprén els aspectes següents:  
- Realització d'un inventari previ sobre els elements tècnics, socio-econòmics, ambientals, i aquells altres que siguen necessaris per conéixer adequadament la situació del sector, a fi de poder establir la diagnosi sobre la viabilitat d'un sistema de gestió basat en la recollida i la consegüent valoració dels envasos, embolcalls i paletes de fusta usats.  
- Estudi conjunt de la viabilitat del sistema de gestió citat i establiment, si escau, de les línies bàsiques sobre les quals s'estructuraria aquest sistema per posar-lo en pràctica.  
Segona  
Correspon a la Conselleria de Medi Ambient la col·laboració i el suport a Fedemco per a la implantació d'un sistema de gestió com l'indicat, com també la realització de l'inventari en els termes indicats en la clàusula primera.  
Tercera  
Correspon a Fedemco facilitar, mitjançant els seus associats, totes les dades necessàries per a l'elaboració d'un inventari en els termes indicats en la clàusula primera, com també les actuacions tendents a obtenir la col·laboració necessària d'aquests per implantar, si escau, el sistema de gestió d'envasos, embolcalls i paletes de fusta usats.  
Quarta  
Es crea una comissió mixta de seguiment, que estarà integrada per dos representants de la Conselleria de Medi Ambient, nomenats pel director general de Qualitat Ambiental, un representant del Consell General de Cambres de Comerç, Indústria i Navegació de la Comunitat Valenciana i dos representants de Fedemco.  
Les funcions de la comissió seran:  
- Realitzar el seguiment dels treballs, estudiar conjuntament la viabilitat i les característiques que ha de reunir el sistema de gestió que es pretén implantar, i sol·licitar la col·laboració de la persona encarregada dels treballs indicats en la clàusula primera.  
- Proposar les solucions adoptades a la Conselleria de Medi Ambient i a Fedemco.  
Aquesta comissió mixta queda oberta a la participació de representants d'altres sectors implicats en aquest estudi, que podran assistir a les reunions de la comissió en qualitat de col·laboradors.  
Cinquena  
La Conselleria de Medi Ambient i/o Fedemco elaborarà un estudi de viabilitat per a la definició d'un sistema pilot per a la gestió, la recollida i la recuperació d'envasos de fusta i paletes i el reciclatge ulterior d'aquests com a conglomerat, o altres aplicacions que es consideren viables, per a la qual cosa es tindran en compte les iniciatives en curs facilitades pels industrials dels sectors implicats, com ara els fabricants, recuperadors i recicladors.  
Sisena  
La vigència d'aquest conveni marc s'estendrà fins al 31 de desembre de 1995, i es prorrogarà tàcitament per anys naturals, sempre que cap de les parts ho denuncie amb tres mesos d'antelació a la data d'acabament.  
Setena  
Aquest conveni marc no genera obligacions econòmiques entre les parts. Aquestes obligacions es concretaran en convenis singulars d'execució.  
Vuitena  
Es faculta el conseller de Medi Ambient perquè firme convenis singulars que deriven d'aquest conveni marc.  
Novena  
Aquest conveni entrarà en vigor, a tots els efectes, el mateix dia que es firme.  
I, perquè així conste a l'efecte oportú, i en prova de conformitat, els compareixents firmen aquest document, en triple exemplar, a un sol efecte, al lloc i la data indicats més amunt.  
El Conseller de Medi Ambient,  
Emèrit Bono Martínez   
El president de Fedemco,  
Vicente Fenollosa Ramos